الخطاب الملكي ديال عيد العرش فالشق المتعلق بالاحزاب السياسية كان فيه انتقاد بزاف للاحزاب السياسية. هاد الانتقاد ممكن نقبلوه لكن ماشي فالحالة المغربية. عارفين خروب بلادنا. عارفين الاحزاب السياسية. عارفين كيفاش كتخدم. اييه الاحزاب فيها مشاكل ولكن راه الامور بدات تتحرك. دابا اجيو نشوفو عشرة الاشياء ما كتخليش الاحزاب اللي فيدها تخدم. 1/ البام يا البام ظهور البام اللي كان فالفكرة ديالو تبدو مزيانة بداها فؤاد عالي الهمة اللي دابا مستشار للملك٬ عطى نتائج عكسية. جا باش يحرك الساحة السياسية الساعة خسرها. قطع مراحل بسرعة خلعات كلشي. بقات فيه خطيئة الولادة لاصقة فيه. ما عاونش الحقل السياسي باش يتطور. 2/ بنكيران ربح بنكيران ما ديرش حكومة الانتخابات التشريعية الاخيرة كانت شوهة ديموقراطية. حزب جاب 125 مقعد تعين منو رئيس حكومة اللي هو بنكيران ودارت كاع العراقيل اللي فالدنيا والدين باش ما يشكلش حكومة. عشنا عبث ديموقراطي ما يمكن الا يؤثر على الديموقراطية كلها. احزاب عندها اعداد قليلة متحكمة فالحزب الاول. ماشي حقاش عندو موقف ولا شي حاجة. حقاش جهات بغاتو يدخل. الفضيحة لكبيرة هي فرض الاتحاد الاشتراكي يدخل بزز للحكومة. ها اللي كيفسد الديموقراطية. 3/ مسيرة ولد زروال فضيحة ما عمرنا شفناها فتاريخنا السياسي المعاصر. خرجات مسيرة ولد زروال ودخلات لكازا وخرجات وزارة الداخلية كتقول ما صرح ليهم حد. كلهم كال ليك ضد توظيف الدين فالسياسة وضد بنكيران وضد حكومتو. المسيرة اللغر نهار نعرفو كيفاش دارت وشكون خطط ليها تولي الاحزاب السياسية مقادة والحياة السياسية ترجع ليها الروح. ولد زروال نجح مع البام فالانتخابات التشريعية ووصل للبرلمان وطبيعي تكون السياسة على ما هي عليه وعلى ما جاء في الخطاب الملكي 4/ شباط لشكر ونزار هاد الشي اللي وقع فالاحزاب السياسية الديموقراطية اثر بشكل كبير على السياسة فالمغرب. كيفاش وصل لشكر للاتحاد وشكون دفعو وعلاش جا حميد شباط وشكون قال ليه خرج من الحكومة وشكون كيوجد فنزار بركة ياخد بلاصتو. ايلى عرفنها هاد الاجوية غاديين نطورو الحياة السياسية ديالنا توفيق بوعشرين في افتتاحيته ليومه الاثنين في عدد “اخبار اليوم” اللي عنونها “خطاب الصراحة لكن بدون حلول” ان الدولة اذا ارادت اصلاح البنية الحزبية وطرد العناصر الفاسدة من وسطها وتطهير التعددية من الطفيليات. من الامور اللي اقتارح ومهمة 1/ تحيد الدولة يدها على الاحزاب وتخلي السوق الانتخابي يفرز اللي يستحق. لا تدخل لا فالنشأة لا فالتربية لا فالرعاية لا فالانشقاق 2/ لا بد من تغيير نمط الاقتراع وشكل تقسييم الدوائر الانتخابية ومستوى العتبة ومنع المال والسلطة في التدخل في الانتخابات 3/ تشجيع المشاركة عبر تغيير طريقة التصويت.قد يبقى التصويت بلاكارط ناسيونال. 4/ ما تبقاش الداخلية هي المشرفة على تنظيم الانتخابات 5/ تغيير قانون الاحزاب واعطائها الامكانيات اللوجيستيكية هادي نقط كافية ايلى طبقات او تعرفات اجوية على تساؤلاتها تكون مقدمة لاصلاح حزبي جذري. اصلاح يكون القرار الاول والاخير فيه للعضو الحزبي 
واش الاحزاب السياسية سالات صلاحيتها؟ اللا لا ديموقراطية بلا بيها. قبل ما ننتاقدوها خاصنا نعرفو شكون فرض “الاتحاد” على بنكيران وعلاش منعوه من تشكيل حكومة وشكون خرج ولد زروال فكازا وكيفاش تهانت الادارة الشعبية وشكون جاب زعماء فاخر دقيقة وشكون اللي خلى رؤساء جماعات ملايرية